정조 13년 · 목
頤之以京外殺獄査案來待故也○頤之啓言向來各道編配罪人處分時有同罪未蒙放之類抄出以聞之命矣取考徒流案則南陽充軍罪人梁繼元以內試射用奸罪嚴棍二十度放送而興陽姜潤正同罪未蒙放寶城林時遇和順李載元以假稱禁吏閭里作弊罪徒三年定配嚴刑一次放送而丹城權應福奉化金春光淸河金命得亦以同罪未蒙放開寧黃應晴玄風李和燮以私掘未至棺罪徒三年定配嚴刑一次放送而全義高彥瀛沃川卞日景永同李戒明亦以同罪未蒙放故敢此仰達矣敎以一體放送又啓言京囚殺獄罪人河召史事兒輩越墻投石禁止可也而遽加詈辱已是惡習東根之辱說互荅雖甚可駭實由河女之先失其道而糞穢納口石塊破頭致令十八健兒殞絕於數時之間其憯毒之性悍悖之習可以推知而惟其行兇之時其母在家而不及聞陳女出門而未參者之故自以爲證質無人遂以其母椎打之說東根自觸之語自地粧撰抵賴者極爲痛惋請更加嚴訊期於輸款敎以其心之出於必殺雖未可知執跡勘律惟有償命二字更於後日次別出意見以行凶情節之緣何如許箇箇嚴訊期於取服又啓言京囚殺獄罪人金召史事干連諸人屢度盤詰屍親正犯又爲訊覈則諸招一是前套米力若知玉丹被杖而死則雖云顧戀舊主贖良之後舊主花妻何足關係而屢次訊問一直合默乎玉貞母女之發告也初則不言末乃吐實雖由於米力告主之說權弘道挽執之故而其弟之死果不由於金女之被杖則豈可終始質言必欲報復乎兩說之終未歸一大是疑端且打在後腰痕著臍腹者似或由於其母其兄只從玉丹臨死之言故如是相左而兩檢俱無差爽金女之杖的是打腹則謂之打枕者可知其粧撰請金召史另加訊推期於取服敎以以四可殺四可疑判下者出於審愼之意無論打腰擊枕碎甕又無論被傷吃驚要之玉丹之死由於金女不可以玉貞米力供招之相左遽擬惟輕之典金召史自後日次別出意見各別嚴訊期於得情米力亦爲更訊取服又啓言交河殺獄罪人安光益事此獄一分之疑在於醉飽而今觀査案二十日柳家葬役朴命福初不往赴則醉飽一款都歸落空雖以九月同妻山禮招言之伊日所饋不過一杯酒一片餠云杯酒片餠豈足家醉飽致命之證乎安光玉卽光益之四寸初欲以醉飽之說疑亂獄情及其行査也渠亦無辭可諉至曰柳家之葬適値其日故意謂命福赴役飽酒食故果臆料納供云可知當初醉飽之說專屬虛謊且光益揮杵一打之狀至親安光玉切隣尹度完一直立證則光益之爲正犯無容更議嚴加訊推期於得情之意請分付道臣敎以醉飽一事可謂皮不存諸人供招旣如許則渠豈敢發明因前同推事分付又啓言振威殺獄罪人許坤事觀此査本則各人所供與前無異而第屍親則時値昏黑哀遑罔措負入房中頭貼人背出置機上衆共扶護故不見其折項擔去各人則裹席覆衾已置機上故擔置其家旋卽還歸云以此諸招想其光景則當日之不見項折容或無怪而雖値盛暑一夜之間寧有腐爛違骨之理雖云醉飽所祟若無伊時之被踢何有卽地之遽殞乎過飽致死旣無外著之形症足踢一款明有犯者之吐實獄理到此實無可原許坤依前訊推期於輸款之意請分付道臣敎以檢官之以醉飽起疑凶身之戲推與否竝姑捨是折項一款之痕損不明最爲此獄之疑端更査之後疑信間別無可執之端烏在其申飭之本意也該道伯推考自後日次同推別出意見反覆究覈期於決疑事嚴飭分付又啓言安邊殺獄罪人許奉迪事潛賣銅鐵旣有微釁辱說相加遽激小憤酒氣所使抽刀戕殺分寸深廣可知手勢之獰毒血痕糢糊難掩衆目之參見行兇實狀一一自服及到再推一變前招忍杖爲事潛奸主人之婦雖服其誣招不赴銅穴之罪何至於刃刺乎給刀閔女刺殺情節納侤里中眞贓已露則只欲偸生乃以饋酒濃醉誘使誣服等不成之說尙不輸情者萬萬痛惋另加嚴訊取服施法殺獄檢驗一時爲急而初九日致死十三日初檢十八日覆檢者極涉稽緩且刺痕明的則覆檢實因以被人殺死懸錄者殊甚疏謬且奉迪旣援引替京夫妻又以許廷雲指證而不復盤詰仍無下落亦甚疏漏請當該推官竝從重推考從之又啓言平壤殺獄罪人金靑音事觀此査案則各人所供如前一套終無釋然辨破之端而道臣以其下手之出於無情致死之由於別症至有傅輕之論當初靑音之與艮難相關實由於酒氣而恕其換解移手橫打可知恕不在於同伊在於艮難若謂之故殺則誠過矣且同伊被打旬餘痛勢差減步往他邑中路添病則畢竟致命似非專由於被毆而原其添病之由則在於被傷顱䐉兩處皮肉破折一深七分一深五分血汁流出死猶不止則今以同伊之死不歸於被毆屬之於添症輕重本末未免倒置且戲殺誤殺俱置償命犯者之殺心有無亦非可論金靑音請依前訊推期於輸情敎以病死已悉於前下判辭道伯査啓亦付罪疑之科卿言雖出守法似此獄事斷以惟輕不至太失刑令道伯減死決配又啓言安山殺獄罪人鄭時永事觀此査案則一如前套別無剖析之端而至於時永毋之元無被打時永丁寧納供則此一款更無疑慮時永之跨坐腹上以膝搗胷金三萬明白指告而及其行檢胷膛痕損少無槪見其言不可信也又曰以四寸圍票木杖打背打腹臍土月之靑黃徹堅脊背之微浮柔軟初非髣髴於大杖猛行之痕則其言又無可徵也若謂之內損則或以生前之嘔血便血或以死後之鼻口血汁援引法文作爲證案而此則生前死後俱無是焉亦不可謂之內損凡此三條俱無徵信則其所致命終難究得第念兩漢之爭閧顚擈旣有證質而致命又在一夜之間一死一生推諉無所則不可以屍親所云纔喫一器夕飯證招所云兩人泥醉不省之說致疑於醉飽鄭時永依前訊推期於得情之意請分付道臣敎以此獄事端多眩諸說各異外此可決者專在於時永母之被打被捽與否而更思之則渠旣以不被打捽納招則以何句端容擬於輕典乎依卿所奏因前同推而傷痕不分明一款令道伯嚴飭推官俾各別出意見期於歸正之地又啓言鏡城殺獄罪人金光春事爭奪噪擾自是兒戲之例習而獻其喧鬧罔念地勢之傾仄信手推擠終至踣跌而殞絕迹其心則雖異於鬪毆殺傷語其事則可謂殘忍慘毒末又舁屍弔掛於碓幕假作自縊之狀而要爲掩跡之計前後所爲節節無狀如法償命獄理當然而第以屍親之招觀之積年同閈曾無纖芥之宿怨兒穉往來適見比隣之情好而矧玆十歲之兒尤豈有必殺之嫌只緣睡意方濃之際厭其喧聒之聲手勢所及披靡墜輔以至此境群兒竝顚安有愛憎於其間而永太之墜倒於䂨刀之上適是不幸耳舁其屍身掛項幕椽事雖凶巧意實驚㥘道臣傅輕之論職由於此而毋論有心無心使此無病之兒結果於俄忽之頃光春亦已自服嚴刑取服之意請分付道臣敎以殺死之獄皆欲原情豈有償其死代其殺之人至於此獄無論卽日致命與傷處狼籍原其情萬萬非故犯道伯之論儘有意見金光春以過失殺律勘放而渠之生出可謂幸逭仍令道伯本律外各別嚴刑放送事分付又啓言淸州殺獄罪人崔武長事査案中金海中所云武長踢脇囊之說一直說去且武長所謂汝言如此將無奈何云者便是辭塞且死者生前之語武長蹴踢腎囊下腹甚痛云其死在於三日之內則武長之爲元犯更無可疑踢痕方圓雖是法文所在腎囊本自虛柔故痕無定體隨手闊狹恐不可以傷痕之不方圓斷以非踢武長依前訊推期於取服海中助勢竝力誠有其慮旣無可質之公證且死者只擧武長不擧海中則究覈無路姑爲參的放送之意請分付公州殺獄罪人李老郞頭獄事看證全斗才已爲作故其所憑覈只是屍親成女而只見老郞頭以眞木一打今金卽地顚仆仍使龍已結縳又以槐杖更打頭部及脇肋近處而渠亦被打未詳幾番致傷其同氣與從兄弟犯手之狀果不見之云老郞頭亦曰方其醉恕幾次毆打實未記憶云獄情更無疑晦卽令考覈具格啓聞之意請分付道臣竝從之又啓言洪川殺獄罪人具時奉事觀此道査一反前說渠之先犯諉之無是善生踢打歸之捧租益肆老奸眩幻獄情大抵一獄肯綮都在折項之出誰手而默會事情則時奉發憤於其妻出立之說躡出門外從後執髻打腮之際以同之項已屈而見折矣善生者不知氣絕或踢或捽容或無怪然則以同之死未必不在於時奉執髻之前而獨在於善生踢耳之後伊時事情要不出此則時奉之爲元犯未爲失當而善生旣已酌放則時奉實無掉脫之路且年過七十去鬼不遠惟其圖生一念至死不改必欲發明請依前訊推期於取服事分付道臣敎以十六年滯繫三百次受刑目則眇聰則憒年則爲七十餘而同時被告之朴善生生出已久渠之至今不生不滅於獄中在渠誠冤矣然其獄理則殺越分明渠之宥釋其路末由但思之大明律有八十以上十歲以下死罪奏聞取自上裁之文此足爲傍照之一端況成獄之初猶且區別久係之中尤合審恤具時奉依大明律勘放事分付又啓言平壤殺獄罪人康貴同事屢次所供眩幻無端縱子鳴金敢以判付所無之大成嚴囚渠則停刑等語白地做出肆然登聞今番査供以爲初覆檢招皆是文案之誤書乙巳營査亦是査官之任爲甲辰年間大成以誤斫其兄箇箇承款而不爲報營上欺天聽下構官長此等奸謫前所未有雖以獄情言之前後道狀曹啓罄陳無蘊而從後行査只在大成手犯一款相閧旣是白晝鬪場卽渠家內其父其妻其弟列在左右大成雖肆醉怒誤斫其兄寧有是理若使大成眞有是也則洞任之縳貴同之際列立之家人不出一言力辨其弟二人從而逃躱乎林召史則以爲見貴同鎌斫致命金臥發則以已同被鎌之說一直納招以弟剚兄人倫大變誰肯曲庇大成諱其刺兄偏憎貴同倡說鎌斫家喩而戶傳之耶貴同請各別嚴訊速卽取服之意分付道臣敎以獄情非曰可原連因些少疑端行査至於六度今聞卿言可謂守經之論姑令道伯依前同推別求疑端如有之更卽論理狀聞事分付